Parlamentul  României

Camera Deputaţilor

Comisia pentru muncă şi protecţie socială

Nr.27/428/27 septembrie 2007
R A P O R T

asupra proiectului de Lege pentru modificarea art.77 din Legea nr.7/2006 privind statutul funcţionarului public parlamentar
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 580 din 18 septembrie 2007, cu dezbaterea pe fond în procedură obişnuită a proiectului de Lege pentru modificarea art.77 din Legea nr.7/2006 privind statutul funcţionarului public parlamentar.
La întocmirea prezentului raport Comisia a avut în vedere avizul Consiliului Legislativ (nr.892/04.07.2007) şi punctul de vedere negativ al Guvernului (nr.2005/02.08.2007).
Proiectul de lege are ca obiect de reglementare modificarea art.77 din Legea nr.7/2006 privind statutul funcţionarului public parlamentar, în sensul dezvoltării prevederilor care stabilesc dreptul şi condiţiile la pensia de urmaş pentru copiii şi soţul supravieţuitor al funcţionarului public parlamentar.
Comisia propune Plenului Camerei Deputaţilor aprobarea proiectului de lege întrucât este nevoie de corelarea prevederilor referitoare la acordarea pensiei de urmaş cu prevederile din legea-cadru în materie, respectiv Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, precum şi cu prevederile existente în celelalte legi speciale de pensii, care stabilesc cuantumul pensiei de urmaş procentual din pensia avută şi în funcţie de numărul de urmaşi.
2. Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

3. La dezbaterile care au avut loc în şedinţa comisiei din 25 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat:
· D-l Akos Dertzi – Secretar de Stat, Ministerul Muncii, Familiei şi Egalităţii de Şanse 

· D-na Georgeta Bratu – director, Ministerul Muncii, Familiei şi Egalităţii de Şanse
· D-na Cecilia Sebe – şef serviciu, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 10 septembrie 2007.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

În urma dezbaterilor, Comisia propune admiterea cu modificări a proiectului de lege, după cum urmează: 
I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text iniţial
(Legea nr.7/2006)
	Text Senat
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3
	4

	1
	__
	Titlul legii

Lege pentru modificarea art.77 din Legea nr.7/2006 privind Statutul funcţionarului public parlamentar


	Nemodificat 
	

	2
	__
	Articol unic. – Art.77 din Legea nr.7/2006 privind Statutul funcţionarului public parlamentar, publicată în Monitorul Oficial al României, Partea I, nr.35 din 16 ianuarie 2006, cu modificările şi completările ulterioare, se modifică după cum urmează:


	Articol unic. – Articolul 77 din Legea nr.7/2006 privind Statutul funcţionarului public parlamentar, publicată în Monitorul Oficial al României, Partea I, nr.35 din 16 ianuarie 2006, cu modificările şi completările ulterioare, se modifică după cum urmează:


	Pentru respectarea normelor de tehnică legislativă.

	3
	Art.77. – Urmaşii funcţionarului public parlamentar decedat: soţul supravieţuitor, copiii, în vârstă de până la 16 ani sau dacă îşi continuă studiile, până la împlinirea vârstei de 26 de ani, ori pe toată durata invalidităţii de orice grad şi care se aflau în întreţinerea acestuia, beneficiază de o pensie egală cu 80% din salariul de bază avut de funcţionarul public parlamentar la data decesului.
	Art.77. - (1) Au dreptul la pensie de urmaş copiii şi soţul supravieţuitor al funcţionarului public parlamentar dacă, la data decesului, acesta beneficia de pensie de serviciu sau îndeplinea condiţiile pentru obţinerea unei pensii de serviciu.
(2) Copiii au dreptul la pensia de urmaş până la împlinirea vârstei de 16 ani, respectiv până la împlinirea vârstei de 26 de ani, dacă îşi continuă studiile într-o formă de învăţământ organizat, potrivit legii, sau dacă, pe tot timpul vieţii, sunt invalizi de orice grad şi invaliditatea s-a ivit până la împlinirea vârstei de 16 ani sau a celei de 26 de ani, dacă şi-au continuat studiile într-o formă de învăţământ organizat, potrivit legii.
(3) Soţul supravieţuitor are dreptul la pensie de urmaş la împlinirea vârstei de pensionare prevăzute la alin.(2) al art.72 şi respectiv la alin.(1) al art.73, dacă durata căsătoriei a fost de cel puţin 15 ani.
(4) Soţul supravieţuitor are dreptul la pensie de urmaş, indiferent de vârstă, pe perioada în care este invalid de gradul I sau II şi dacă căsătoria a avut o durată de cel puţin 5 ani.
(5) Soţul supravieţuitor are dreptul la pensie de urmaş, indiferent de vârstă şi de durata căsătoriei, dacă decesul soţului s-a produs ca urmare a unui accident de muncă, a unei boli profesionale sau a tuberculozei şi dacă nu realizează venituri dintr-o activitate profesională pentru care asigurarea este obligatorie.

(6) Cuantumul pensiei de urmaş este egal, indiferent de numărul urmaşilor, cu 80% din pensia de serviciu aflată în plată sau din pensia de serviciu la care ar fi avut dreptul funcţionarul public parlamentar la data decesului.

(7) Pensiile de urmaş se actualizează în condiţiile alin.(5) al art.72.

(8) Drepturile de pensie de urmaş stabilite ca urmare a opţiunii de la pensia proprie din sistemul public la pensia de urmaş stabilită din pensia de serviciu se acordă începând cu luna următoare depunerii cererii.
(9) Până la adoptarea unui statut propriu, prevederile alin.(l)-(8) se aplică şi urmaşilor funcţionarilor publici din cadrul Consiliului Legislativ şi membrilor acestuia."


	Se propune reformularea textului după cum urmează:

“Art.77. - (1) Au dreptul la pensie de urmaş copiii şi soţul supravieţuitor al funcţionarului public parlamentar dacă, la data decesului, acesta beneficia de pensie de serviciu sau îndeplinea condiţiile pentru obţinerea unei pensii de serviciu.
(2) Copiii au dreptul la pensia de urmaş până la împlinirea vârstei de 16 ani, respectiv până la împlinirea vârstei de 26 de ani, dacă îşi continuă studiile într-o formă de învăţământ organizat potrivit legii, sau pe durata invalidităţii de gradul I sau II, în condiţiile în care invaliditatea s-a ivit până la împlinirea vârstei de 16 ani sau a celei de 26 de ani, dacă şi-au continuat studiile într-o formă de învăţământ organizat potrivit legii.
(3) Soţul supravieţuitor are dreptul la pensie de urmaş la împlinirea vârstei de pensionare prevăzute la alin.(2) al art.72 şi respectiv la alin.(1) al art.73, dacă durata căsătoriei a fost de cel puţin 15 ani.
(4) Soţul supravieţuitor are dreptul la pensie de urmaş, indiferent de vârstă, pe perioada în care este invalid de gradul I sau II şi dacă durata căsătoriei a fost de cel puţin 5 ani.
(5) Soţul supravieţuitor are dreptul la pensie de urmaş, indiferent de vârstă şi de durata căsătoriei, dacă decesul soţului s-a produs ca urmare a unui accident de muncă, a unei boli profesionale sau a tuberculozei şi dacă nu realizează venituri dintr-o activitate profesională pentru care asigurarea este obligatorie.
(6) Cuantumul pensiei de urmaş se stabileşte prin aplicarea unui procent din pensia de serviciu aflată în plată sau din pensia de serviciu la care ar fi avut dreptul funcţionarul public parlamentar la data decesului, în funcţie de numărul urmaşilor îndreptăţiţi, astfel:

a) pentru un singur urmaş – 50%;

b) pentru 2 urmaşi – 75%;

c) pentru 3 sau mai mulţi urmaşi – 100%.
(7) Pensiile de urmaş se actualizează în condiţiile alin.(5) al art.72.
(8) Soţul supravieţuitor care are dreptul la o pensie proprie şi îndeplineşte condiţiile prevăzute de prezenta lege pentru obţinerea pensiei de urmaş poate opta pentru cea mai avantajoasă pensie.
(9) Drepturile de pensie de urmaş stabilite potrivit prevederilor prezentei legi se acordă începând cu luna următoare depunerii cererii.

(10) Până la adoptarea unui statut propriu, prevederile alin.(l) - (9) se aplică şi urmaşilor funcţionarilor publici din cadrul Consiliului Legislativ şi membrilor acestuia.”
Autori: d-nii deputaţi Gheorghe Barbu, Stelian Duţu, Filonaş Chiş, Ioan Cindrea, Kerekes Karoly, Iuliu Furo, Adrian Miuţescu


	S-a considerat că invalizii de gradul III pot realiza venituri profesionale.

Pentru claritatea exprimării.

Pentru corelare cu prevederile legii-cadru în materie, respectiv Legea nr.19/2000 privind sistemul public de pensii şi alte drepturi de asigurări sociale, precum şi cu prevederile existente în celelalte legi speciale de pensii, în scopul evitării unor discriminări.
Pentru a reglementa posibilitatea opţiunii între pensia proprie şi pensia de urmaş.

Pentru claritatea textului.

Pentru o trimitere corectă, având în vedere modificările aduse prin prezentul raport.



Comisia propune aprobarea proiectului în forma propusă în raport, cu unanimitate de voturi.
PREŞEDINTE,




SECRETAR,








Gheorghe Barbu




Kerekes Károly 
Întocmit, 

Consilier Elena MESAROŞ

